CELEX: 32022D0865
Language: et
Date: 2022-05-24 00:00:00
Title: Nõukogu rakendusotsus (EL) 2022/865, 24. mai 2022, millega antakse Tšehhi Vabariigile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

2.6.2022   
               
               
                  ET
               
               
                  Euroopa Liidu Teataja
               
               
                  L 151/66
               
            
         NÕUKOGU RAKENDUSOTSUS (EL) 2022/865,
         24. mai 2022,
         millega antakse Tšehhi Vabariigile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikli 287 punkti 7 kohaselt lubatakse Tšehhi Vabariigil vabastada käibemaksust maksukohustuslased, kelle aastakäive riigi valuutas tema ühinemiskuupäeval kehtinud vahetuskursi kohaselt ei ületa 35 000 eurot.
                  
               
                     (2)
                  
                  
                     Komisjonis 23. novembril 2021 registreeritud kirjaga taotles Tšehhi luba kehtestada erimeede, millega tehakse erand direktiivi 2006/112/EÜ artikli 287 punktist 7 ning vabastatakse käibemaksust maksukohustuslased, kelle aastakäive riigi valuutas tema ühinemiskuupäeval kehtinud vahetuskursi kohaselt ei ületa 85 000 eurot (edaspidi „erimeede“). Erimeedet kohaldataks kuni 31. detsembrini 2024, mis on kuupäev, mil liikmesriigid peavad üle võtma nõukogu direktiivi (EL) 2020/285 (2). Kõnealuse direktiiviga lubatakse liikmesriikidel alates 1. jaanuarist 2025 vabastada käibemaksust selliste maksukohustuslaste kaubatarned ja osutatud teenused, kelle aastakäive asjaomases liikmesriigis ei ületa 85 000 eurot või sellega võrdväärset summat riigi valuutas.
                  
               
                     (3)
                  
                  
                     Direktiivi 2006/112/EÜ artikli 395 lõike 2 teise lõigu kohaselt edastas komisjon 16. detsembri 2021. aasta kirjaga Tšehhi taotluse teistele liikmesriikidele. Komisjon teatas 20. detsembri 2021. aasta kirjas Tšehhile, et tal on taotluse hindamiseks kogu vajalik teave.
                  
               
                     (4)
                  
                  
                     Erimeede on kooskõlas direktiiviga (EL) 2020/285 ja selle eesmärk on vähendada väikeettevõtjate jaoks nõuete täitmisega seotud koormust ja vältida konkurentsimoonutusi siseturul.
                  
               
                     (5)
                  
                  
                     Erimeede jääb maksukohustuslastele vabatahtlikuks, kuna nad võivad ikka valida tavapäraste käibemaksureeglite kohaldamise kooskõlas direktiivi 2006/112/EÜ artikliga 290.
                  
               
                     (6)
                  
                  
                     Tšehhi esitatud teabe kohaselt mõjutab erimeede Tšehhi poolt lõpptarbimisetapil kogutava maksutulu summat üksnes tühises ulatuses.
                  
               
                     (7)
                  
                  
                     Pärast nõukogu määruse (EL, Euratom) 2021/769 (3) jõustumist ei arvuta Tšehhi käibemaksupõhiste omavahendite aruande alusel alates 2022. eelarveaastast hüvitist.
                  
               
                     (8)
                  
                  
                     Kuna Tšehhi eeldab, et erimeede toob kaasa käibemaksukohustuste vähenemise ning seega halduskoormuse ja nõuete täitmise kulude vähenemise nii väikeettevõtjate kui ka maksuhaldurite jaoks ning et see ei mõjuta oluliselt käibemaksu kogutulu, tuleks Tšehhile anda luba erimeetme kehtestamiseks.
                  
               
                     (9)
                  
                  
                     Erimeetme kohaldamine peaks olema ajaliselt piiratud. Ajaline piirang peaks olema piisav, et võimaldada komisjonil hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 artikli 3 lõike 1 kohaselt võtma vastu ja avaldama 31. detsembriks 2024 kõnealuse direktiivi, millega muudetakse direktiivi 2006/112/EÜ ja kehtestatakse väikeettevõtjatele lihtsamad käibemaksureeglid, artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seepärast on asjakohane anda Tšehhile luba kohaldada erimeedet kuni 31. detsembrini 2024,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artikli 287 punktist 7 võib Tšehhi Vabariik vabastada käibemaksust maksukohustuslased, kelle aastakäive riigi valuutas tema ühinemiskuupäeval kehtinud vahetuskursi kohaselt ei ületa 85 000 eurot.
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse kuni 31. detsembrini 2024.
         
         
            Artikkel 3
            Käesolev otsus on adresseeritud Tšehhi Vabariigile.
         
         
            Brüssel, 24. mai 2022
            
               
                  Nõukogu nimel
               
               
                  eesistuja
               
               B. LE MAIRE
            
         
         
            (1)  ELT L 347, 11.12.2006, lk 1.
         
            (2)  Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
         
            (3)  Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9).